Neuvoston ja neuvostossa kokoontuneiden jäsenvaltioiden hallitusten edustajien julistus,

annettu 24 päivänä marraskuuta 1997,

rasismin, muukalaisvihan ja antisemitismin torjunnasta nuorisoasioiden alalla (97/C 368/01)

Euroopan rakentaminen perustuu suvaitsevuuden ja toisen kunnioittamisen periaatteille. Rasismin, muukalaisvihan ja antisemitismin ilmentymät ovat huomattava vaara Euroopan kehitykselle. Neuvosto ja jäsenvaltioiden hallitusten edustajat tunnustavat, että kyseisiä ilmiöitä on torjuttava pitkäjänteisillä kansallisilla politiikoilla niin, että aivan ensimmäiseksi pyritään torjumaan suvaitsemattomuutta kaikilla yhteiskunnan tasoilla.

Nuorten aktiivinen osallistuminen yhteisvastuulliseen eurooppalaiseen yhteiskuntaan edellyttää Euroopan kulttuurisen monimuotoisuuden arvon tunnustamista.

Euroopan rasismin vastaisen vuoden yhteydessä neuvosto ja jäsenvaltioiden hallitusten edustajat korostavat sitä, kuinka tärkeitä ovat olemassa olevien ohjelmien puitteissa muodollisen koulutusjärjestelmän ulkopuolella toteutettavat sosiaaliset toimet ja koulutustoimet, joilla edistetään kyseisiä periaatteita ja niiden tunnustamista nuorten, nuorisoryhmien ja -järjestöjen, kuten liikuntajärjestöjen, piirissä sekä lisätään nuorten tietoisuutta syrjintään, kuten rasismiin ja muukalaisvihaan, liittyvistä vaaroista.

Neuvosto ja jäsenvaltioiden hallitusten edustajat panevat myönteisesti merkille jäsenvaltioiden ja komission vuonna 1997 tekemät aloitteet, joiden tarkoituksena on antaa nuorille ja nuorison keskuudessa työskenteleville mahdollisuus parhaimmalla mahdollisella tavalla hyödyntää käytettävissä olevia mahdollisuuksia torjua rasismia, muukalaisvihaa ja antisemitismiä muun muassa Nuorten Eurooppa -ohjelman yhteydessä.

Neuvosto ja jäsenvaltioiden hallitusten edustajat panevat erittäin tyytyväisinä merkille Euroopan rasismin ja muukalaisvihan seurantakeskuksen perustamisen.

Neuvosto ja jäsenvaltioiden hallitusten edustajat ovat samaa mieltä kuin Euroopan parlamentti rasismin ja muukalaisvihan vastaisissa päätöslauselmissaan siitä, että suvaitsemattomuuden torjumiseksi on ponnisteltava jatkuvasti, ja ne katsovat, että on välttämätöntä hyödyntää Euroopan teemavuoden tuloksia ja tehdä aloitteita, joilla voidaan taata toiminnan jatkuvuus vuoden 1997 jälkeen.

Neuvosto ja jäsenvaltioiden hallitusten edustajat kehottavat näin ollen jäsenvaltioita ja komissiota hyväksymään osana nuorille tarkoitettuja toimia ja ohjelmia ne tarpeelliset toimenpiteet, joilla voitaisiin edistää kokeiluhankkeita sekä sellaisia hankkeita, joihin sisältyy suvaitsemattomuuden torjuntaan erikoistuneiden verkostojen perustaminen. Neuvosto ja jäsenvaltioiden hallitusten edustajat kehottavat jäsenvaltioita huolehtimaan siitä, että nuorisotyöntekijöiden ja muiden nuorten keskuudessa työskentelevien koulutus antaisi heille valmiudet osaltaan vaikuttaa entisten ryhmien välisiin hyviin suhteisiin sekä torjua rasismia.

Neuvosto ja jäsenvaltioiden hallitusten edustajat ottavat huomioon Euroopan neuvoston järjestämästä Euroopan nuorison rasismin vastaisesta kampanjasta saadut kokemukset ja kehottavat myös jäsenvaltioita ja komissiota toteuttamaan toimenpiteitä, joiden avulla voitaisiin vuosittain 21 päivänä maaliskuuta vietettävän teemapäivän yhteydessä toteuttaa ja tukea erityisiä toimia nuorten valistamiseksi suvaitsevuuden merkityksestä sekä rasismin ja muukalaisvihan vaaroista.

Neuvosto ja jäsenvaltioiden hallitusten edustajat kehottavat lopuksi komissiota esittämään vuoden 1998 loppuun mennessä kertomuksen niiden yhteisön toimien vaikutuksesta ja tulevaisuudennäkymistä, joita toteutetaan nuoria koskevan muodollisen koulutusjärjestelmän ulkopuolella suvaitsevuuden edistämiseksi.